FI Euroopan unionin virallinen lehti C 239/5

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 239/03

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ORKNEY SCOTTISH ISLAND CHEDDAR”

EY-N:o: UK-PGI-0005-0908-03.11.2011

SMM ( X ) SAN ( )

1. Nimi:

”Orkney Scottish Island Cheddar”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 Juustot

3.2 Kuvaus 1 kohdassa nimetystä tuotteesta:

”Orkney Scottish Island Cheddar” -juustoa tuotetaan paikallisesta maidosta, joka hankitaan yksilöidyltä maantieteelliseltä alueelta. Juuston maussa on keskivahvoja happamia vivahteita. Maku on kaikkiaan varsin täyteläinen ja vivahtaa suolaiseen ja pähkinäiseen. Tuoksu on puhdas ja cheddarjuustolle luonteenomainen. Juuston rakenne on kiinteä mutta muovautuva, sileä ja reiätön. ”Orkney Scottish Island Cheddar” -juustoa kypsytetään tyypillisesti 6–18 kuukautta, jolloin saadaan aikaan erilaisia puolikypsiä, kypsiä ja ylikypsiä makuprofiileja.

Myytävät juustot luokitellaan tyypillisesti kolmeen ikäluokkaan:

— Puolikypsä juusto (6–12 kuukautta), jonka rakenne on sileä ja maku hieman suolainen.

— Kypsä juusto (12–15 kuukautta), jonka rakenne on sileä ja kiinteä ja maku hieman terävästi suolainen.

— Ylikypsä juusto (15–18 kuukautta), jonka rakenne on kiinteä ja hieman hauras, jonka maussa on terävän suolaisia vivahteita ja jossa on kalsiumlaktaattikiteitä.

Juusto tuotetaan 20 kilogramman kimpaleina, jotka pilkotaan eri muotoisiksi ja kokoisiksi paloiksi, kun juustoa on kypsytetty kyllin kauan. Juustot valmistetaan joko luontaisen värisinä tai värjättyinä, missä tapauksessa juuston väri on kauttaaltaan kirkas ja tasainen. Värjätty juusto eroaa luontaisen värisestä siten, että siihen lisätään pastöroinnin jälkeen kasvipohjainen väriaine.

Juuston kemialliset vaatimukset ovat:

— kosteuspitoisuus 33–36 %

— rasvapitoisuus 33–36 %

— rasvapitoisuus kuivassa aineessa 50–52 %

— suolaa 1,6–2,1 %

— pH-arvo 5,1–5,4 valmistusvaiheessa.

Juuston mikrobiologiset raja-arvot ovat seuraavat:

— Listeria monocytogenes -bakteereja ei esiinny 25 grammassa juustoa

— Stafylokokkienterotoksiineja ei esiinny 25 grammassa juustoa

— Salmonellaa ei esiinny 25 grammassa juustoa.

3.3 Raaka-aineet (ainoastaan jalostetut tuotteet):

Tuore pastöroitu maito, joka on tuotettu kyseisellä maantieteellisellä alueella sijaitsevilla tiloilla. Maidon on oltava tuoretta ja puhdasta, siinä on jäljellä kaikki kerma sellaisena, kuin se on lypsettäessä, eikä siihen ole lisätty mitään lisäaineita.

3.4 Rehu (ainoastaan eläinperäiset tuotteet):

Lypsykarja ruokitaan tuoreella ruoholla ja säilörehusta johdetuilla tuotteilla. Karja on laitumella kuusi kuukautta vuodesta ja sisällä lopun vuotta. Ruokavaliota täydennetään oman tilan ohralla, turnipseilla ja paikallisesta panimosta peräisin olevalla viljalla. Karjan saamiin annoksiin sisältyy myös geenimanipuloimatonta soijaa (proteiinilisä), sokerijuurikasta (energialisä) sekä kivennäislisiä, jotka kaikki ovat peräisin kyseiseltä alueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikki seuraavassa luetellut ”Orkney Scottish Island Cheddar” -juuston valmistukseen ja tuotantoon sisältyvät vaiheet on suoritettava yksilöidyllä alueella:

— Maidon hankinta

— Maidon pastörointi ja vakiointi

— Ainesosien valmistelu ja sekoittaminen

— Suolan lisääminen juustomassaan

— Juuston kypsytys ja luokittelu.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityiset säännöt:

Ei sovelleta.

4. Maantieteellisen alueen tarkka rajaus:

Orkneysaaret, Pohjois-Skotlanti.

5. Yhteys maantieteelliseen alueeseen:

5.1 Maantieteellisen alueen erityisyys:

Orkneyn juusto tehdään Orkneysaarilla paikallisesti tuotetusta maidosta perinteistä ohjetta ja valmistustapaa noudattaen. ”Orkney Scottish Island Cheddar” -juuston tuotannossa yhdistetään juustomestarin ammattitaito Orkneysaarten paikallisen maidon käyttöön.

Yksilöity maantieteellinen alue on tyypillisesti matalaa kumpuilevaa viljelymaata, jonka paksu hedelmällinen ruokamulta on syntynyt viimeiset 5 000 vuotta jatkuneen maanviljelyn seurauksena. Orkneysaarten alue on tunnettu siitä, että se on neoliittisten monumenttiensa ansiosta julistettu maailmanperintökohteeksi sekä siitä, että laajoja osia saarista on luokiteltu ympäristön kannalta herkiksi alueiksi tai tieteellisesti erityisen kiinnostaviksi alueiksi. Alueen ohitse kulkevan Golf-virran vaikutuksesta ilmasto on lauhkea, maaperässä on runsaasti jodia ja rikkiä, ja keskikesällä aurinko paistaa tällä pohjoisella leveysasteella lähes koko ajan. Näistä seikoista johtuen alueella on reheviä ja vehmaita laidunmaita lähinnä holsteinfriisiläiselle ja ayrshirelypsykarjalle. Näiden olosuhteiden ansiosta tämä maantieteellisesti yksilöity alue on erityisen sopiva korkealaatuisen maidon tuotantoon.

Juustomestari valvoo juuston tuotantoprosessia seuraamalla juustomassan happamuuden muuttumista. Kun happamuus saavuttaa halutun tason, juustomestari kaataa juustomassan astiasta, valuttaa heran pois ja työstää kuivaa juustomassaa pöydällä. Juustomassan suolaus vaatii taitoa, sillä massan koostumuksen ja happamuuden on oltava oikeanlaiset.

Suola lisätään massaan käsin menetelmällä, joka muistuttaa käsinkylvömenetelmää, jota varhaiset pientilalliset käyttivät Orkneysaarten pelloilla sukupolvien ajan. On hyvin tärkeätä, että tämä toimenpide suoritetaan taidolla, sillä juustomassaan on levitettävä tasaisesti oikea määrä suolaa. Lisäksi juuston valmistusta valvovalla juustomestarilla on oltava tarvittava ammattitaito sen varmistamiseksi, että juuston koostumus ja happamuus säilyvät oikeanlaisina koko valmistuksen ajan. Vaaditaan monen vuoden kokemus, jotta juuston rakenne ja maku ovat oikeat. Taidolla ja kokemuksella varmistetaan, että tuotettavan juuston laatu pysyy tasaisen korkeana.

5.2 Tuotteen erityisyys:

”Orkney Scottish Island Cheddar” eroaa muista perinteisistä cheddarjuustoista ainutlaatuisen kuivasekoitustekniikan ansiosta. Tämä tuotantomenetelmä kehitettiin vuonna 1984 ja se on yhä käytössä. Sen kehittivät tiiviissä yhteistyössä tilanhoitajat, jotka pyrkivät tuottamaan cheddarjuustoa tehokkaasti lyhyessä valmistusajassa, mutta myös saamaan tuotteensa erottumaan muista perinteisistä cheddarjuustoista. Menetelmällä saatiin aikaan kiinteä, tiivis juusto, ja vakioitua maitoa käyttämällä juustolle saadaan tasalaatuinen rakenne ja täyteläinen, pehmeä maku kautta vuoden.

Kuivasekoituksessa on mukautettu perinteistä cheddarjuuston valmistusohjetta. Kun käymisastia on kumottu työpöydälle, massan ei anneta saostua sen jälkeen, kun hera on valutettu pois. Juustomassaa sekoitetaan koko ajan, kunnes siihen lisätään suola ja sen annetaan asettua. Suola olisi lisättävä noin 3 tunnin ja 20 minuutin kuluttua heran juoksuttamisesta, kun titraustulos on 0,28. Suolaus tekee juuston rakenteesta umpinaisen, ja kun se suoritetaan taitavasti käsin, suola lisätään pienempiin juustomassarakeisiin ja suola jakautuu juustoon tasaisemmin kuin perinteisessä cheddarin valmistuksessa. Juustomassan annetaan painua yhtenäiseksi torneissa, joissa cheddarille ominaiset kimpaleet muodostuvat, minkä jälkeen juusto pakataan pusseihin ja kypsytetään puisissa sälekehikoissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Orkneysaarten juustoteollisuus on peräisin satojen vuosien takaa. Pientilaviljelyn aikana tilallisten vaimot hankkivat lisätuloja myymällä käsintehtyjä juustoja, jotka jäivät yli oman tarpeen. Juustoja myös varastoitiin talon vilja-arkkuun, jotta niillä voitiin täydentää ruokavaliota pitkinä talvikuukausina.

Alkuperäinen meijeri perustettiin Kirkwalliin vuonna 1946, kun maidontuotanto kasvoi toisen maailmansodan aikana, jotta saarille sijoitetut 60 000 armeijan henkilökunnan jäsentä saatiin ruokittua. Lieriön, suorakaiteen ja pyörän muotoisia kovia juustoja tehtiin perinteisissä kankaalla vuoratuissa muoteissa, kunnes maidontuotannon kasvun myötä siirryttiin nykyaikaisempaan tuotantomenetelmään ja uutta, vuonna 1958 perustettua meijeriä varten luotiin uusi cheddarjuuston valmistusohje. Vuonna 1984 keksittiin perinteistä ohjetta innovatiivisesti muunteleva ns. kuivasekoitustekniikka, joka otettiin käyttöön kokeiluvaiheen jälkeen.

”Orkney Scottish Island Cheddar” on saavuttanut mainetta ja voittanut palkintoja merkittävissä kilpailuissa. Se voitti Nantwich International Show -juustonäyttelyn ensipalkinnon Mild White -luokassa vuonna 2009, sai Royal Highland Show -näyttelyn ensipalkinnon ja Best Scottish Exhibit -maininnan vuonna 2009 ja voitti The Bath and West Shown pääpalkinnon Mild White -luokassa vuonna 2007. Juusto valittiin British Cheese Awardsin Mild White -luokan voittajaksi vuonna 2006 ja Great Yorkshire Cheese and Dairy Shown Mild White -luokan voittajaksi vuonna 2010.

”Orkney Scottish Island Cheddar” on esiintynyt myös lontoolaisen huippuhotellin Langham Hotel ruokalistalla, ja kuuluisa kokki Nick Nairn totesi vuonna 2009: ”Orkney Cheddarin laatu on saarten ainutlaatuisen ilmaston ja kuivasekoitusmenetelmän ansiota. Toisin kuin jotkin cheddarlajikkeet, tämä juusto sopii erityisesti ruoanlaittoon, sillä sen tuotantomenetelmän vuoksi siitä ei irtoa yhtä paljon öljyä, kun sen sulattaa. Orkney Cheddarin avulla saa aikaan kermaisemman, maukkaamman ruoan.”

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://archive.defra.gov.uk/foodfarm/food/industry/regional/foodname/products/documents/orkney-scottish-island-cheddar-pgi-120320.pdf

(1) EUVL L 93, 31.3.2006, s. 12.